Paavo Väyrysen mukaan Seitsemän tähden liike saattaa päästä puoluerekisteriin vielä ennen joulua.

Kansanedustaja Paavo Väyrynen (tl.) kertoo saaneensa kerättyä 5000 kannattajakorttia uuden puolueen perustamiseksi. 5000. kannattajakortti kirjoitettiin Seinäjoella sunnuntaina, Seitsemän tähden liike kertoo Facebook-sivullaan.

– Vielä tarvitaan kuitenkin kortteja, jotta "särkymävaraa" olisi, eli mikäli teillä täytettyjä kortteja vielä on, ne kannattaa lähettää Paavolle, liike opastaa Facebookissa.

Väyrynen aikoo viedä loput kannattajakortit oikeusministeriöön alkuviikon aikana. Hänen mukaansa Seitsemän tähden liike saattaa päästä puoluerekisteriin vielä ennen joulua.

Väyrynen on ilmoittanut asettuvansa liikkeen ehdokkaaksi eduskuntavaaleissa. Vielä ei ole tiedossa, onko Väyrysen vaalipiiri Lappi vai Uusimaa.

Entinen moninkertainen keskustan kansanedustaja, ministeri ja europarlamentaarikko perustaa uuden puolueen, koska hän on riitaantunut edellisen puolueensa Kansalaispuolueen nykyisten johtajien kanssa. Keskustasta Väyrynen erosi viime keväänä.